Engeland maklik baas teen die WallabiesMoenie dat die rustydtelling van 13-elk jou flous nie. Engeland was maklik die beste span en Australië vroeg al aan die wankel. Engeland het Saterdag met 37-18 op Twickenham gewen en was in alle fasette baas. Hulle het vier drieë gedruk teenoor die twee van die Wallabies, albei deur Israel Folau met die een wat gedruk is nadat die speeltyd reeds verstreke was. Dit beteken dat die Wallabies vanjaar net vier van hulle 13 wedstryde gewen het ‒ en daar is by hulle seker ook kommer dat David Pocock die tweede keer vanjaar weens ŉ nekbesering nie kon speel nie. Hoewel huille deurgaans in beheer was, het Engeland in die taamlike lou eerste helfte ietwat gepoer-poer, maar na rustyd reggeruk. Hulle kaptein Owen Farrell, wie se omstrede skouerloop teen die Springbokke opslae gemaak het, het dit weer gedoen en daar gaan klaarblyklik weer niks daarvan kom nie. Engeland het drie van hulle vier jaareindwedstryde gewen, maar die gesukkel teen die Springbokke en die neerlaag teen die All Blacks sal Eddie Jones-hulle seker nie te breëbors laat loop nie. Puntemakers ‒ England (13) 37: Drieë: Jonny May, Elliot Daly, Joe Coganasiga, Owen Farrell. Doelskoppe: Farrell (4). Strafdoele: Farrell (3). Australië (13) 18: Drieë: Israel Folau (2). Doelskop: Matt Toomua. Strafdoele: Toomua (2).